Nóg ŉ veiligheidswag in Richardsbaai geskietArgieffoto ŉ Veiligheidswag is Donderdag in die vroeë oggendure in Richardsbaai, KwaZulu-Natal, doodgeskiet skaars ŉ dag nadat ŉ veiligheidswag by ŉ skrootwerf geskiet en gewond is. Chris Botha, ŉ woordvoerder van Netcare 911, het gesê die veiligheidswag is omstreeks 03:30 by ŉ woonstelblok in Arboretum doodgeskiet. “Die man was reeds dood toe paramedici by die toneel opgedaag het,” het Botha gesê. Die rede vir die skietery is nog onbekend en word deur die polisie ondersoek. Maroela Media het vroeër berig ŉ 24-jarige man is Woensdagoggend omstreeks 04:00 verskeie kere by ŉ skrootwerf in Alton geskiet. “Hy het die aanval oorleef. Hy is op die toneel gestabiliseer en is in ŉ ernstige toestand na ŉ nabygeleë hospitaal geneem vir verdere behandeling.” Die rede vir die aanval is nog onbekend. Maroela Media het navraag by die polisie gedoen en wag nog vir terugvoer.